Bende rowers slaan toe in Clearwater Mall | Netwerk24
12 Junie 2021 12:13
Volgens kapt. Mavela Masondo, polisiewoordvoerder, het die gewapende bende Vrydag omstreeks 17:00 'n juwelierswinkel by die Clearwater Mall in Roodepoort beroof.
Die bende het na bewering 'n vuurwapen op die winkelbestuurder en sy assistent gerig voordat hulle met juweliersware en 'n onbekende bedrag kontant gevlug het.
Volgens Masondo het die bende rowers willekeurig begin skiet terwyl hulle die winkelsentrum verlaat het.
Daarna het hulle 'n Isuzu-bakkie van 'n private veiligheidsmaatskappy gekaap. Die bakkie is later verlate in Maraisburg gevind.
Masondo sê die bende het ook glo drie ander voertuie, 'n silwer BMW, Volkswagen Amarok en silwergrys BMW X5, as wegkom-motors gebruik. Die voertuie is verlate by die winkelsentrum agtergelaat.
Volgens Masondo is niemand in die rooftog beseer nie.
Niemand is nog vir die rooftog aangekeer nie.
Die polisie doen 'n beroep op enigiemand met inligting oor die voorval om die Stop-misdaad-nommer, 08600 10111, te skakel.